Χαρτής EURES

(2003/C 106/03)

ΤΟ ΕΥΡΩΠΑΪΚΟ ΓΡΑΦΕΙΟ ΣΥΝΤΟΝΙΣΜΟΥ, καλούμενο εφεξής γραφείο συντονισμού EURES, όπως θεσπίζεται στο πλαίσιο των όρων του άρθρου 21 του κανονισμού (ΕΟΚ) 1612/1968 του Συμβουλίου,

Έχοντας υπόψη:

την απόφαση 2003/8/ΕΚ της Επιτροπής, της 23ης Δεκεμβρίου 2002, για την εφαρμογή του κανονισμού (ΕΟΚ) αριθ. 1612/68 του Συμβουλίου όσον αφορά την αντιστάθμιση προσφοράς και ζήτησης εργασίας(1), καλούμενη εφεξής απόφαση, και ιδίως το άρθρο 8,

τη γνώμη της συμβουλευτικής επιτροπής για την ελεύθερη κυκλοφορία των εργαζομένων καθώς και της τεχνικής επιτροπής για την ελεύθερη κυκλοφορία των εργαζομένων,

Ύστερα από διαβούλευση με την ομάδα στρατηγικής υψηλού επιπέδου EURES,

ΕΞΕΔΩΣΕ ΤΟΝ ΠΑΡΟΝΤΑ ΧΑΡΤΗ EURES,

τον οποίο θα ακολουθούν τα μέλη (οι υπηρεσίες ειδικών που έχουν ορίσει τα κράτη μέλη) και οι εταίροι του δικτύου EURES (όλες οι συμμετέχουσες οργανώσεις, συμπεριλαμβανομένων των οργανώσεων των κοινωνικών εταίρων), σύμφωνα με το άρθρο 3 της απόφασης, κατά την εκτέλεση δραστηριοτήτων στο πλαίσιο της συνεργασίας EURES.

ΜΕΡΟΣ Ι. ΠΕΡΙΓΡΑΦΗ ΤΩΝ ΔΡΑΣΤΗΡΙΟΤΗΤΩΝ EURES

Οι δραστηριότητες EURES αποτελούν αναπόσπαστο μέρος των υπηρεσιών που παρέχουν τα μέλη του EURES, με πρόσβαση σε καθένα από τα γραφεία τους.

Τα μέλη του EURES συνεκτιμούν την ευρωπαϊκή διάσταση και ιδίως την ευρωπαϊκή στρατηγική για την απασχόληση κατά τον ορισμό των στόχων και των δεικτών απόδοσης.

Τα μέλη και οι εταίροι του EURES συνεργάζονται με σκοπό την ενίσχυση αυτής της ενσωμάτωσης.

1.1. Υπηρεσίες εύρεσης θέσης εργασίας

Τα μέλη και οι εταίροι του EURES συμμετέχουν ενεργά στην αύξηση της κινητικότητας στην ευρωπαϊκή αγορά εργασίας, με την ανταλλαγή πληροφοριών σχετικά με κενές θέσεις εργασίας και αιτήσεις για απασχόληση. Οι πληροφορίες για κενές θέσεις εργασίας είναι έγκυρες, ακριβείς και επαρκείς ώστε να μπορεί το άτομο που αναζητεί εργασία να λάβει μια τεκμηριωμένη απόφαση. Θα δοθεί ιδιαίτερη προσοχή σε κενές θέσεις εργασίας στις οποίες ο εργοδότης ενδιαφέρεται να προσλάβει εργαζόμενους από άλλες ευρωπαϊκές χώρες. Οι ανακοινώσεις κενών θέσεων εργασίας ανταλλάσσονται σύμφωνα με το ενιαίο σύστημα που αναφέρεται στο μέρος ΙΙΙ.

Τα μέλη και οι εταίροι EURES παρέχουν πληροφορίες, καθοδήγηση και συμβουλές σε άτομα που αναζητούν εργασία και σε εργοδότες, συμπεριλαμβανομένων των ατόμων με ειδικές ανάγκες πληροφόρησης, όπως οι εργαζόμενοι σε διασυνοριακές περιοχές, οι νέοι, οι ηλικιωμένοι, τα άτομα με ειδικές ανάγκες και οι γυναίκες καθώς και τα μέλη οικογενειών διακινούμενων εργαζομένων στην ΕΕ. Οι υπηρεσίες αυτές περιλαμβάνουν:

- Κενές θέσεις και υποβολή αιτήσεων

Τα μέλη και οι εταίροι EURES βοηθούν και παρέχουν συμβουλές σε άτομα που αναζητούν εργασία και επιθυμούν να εργαστούν στο εξωτερικό, σχετικά με κατάλληλες κενές θέσεις εργασίας, ενώ βοηθούν και στη σύνταξη των αιτήσεων και των βιογραφικών, σύμφωνα με το συνιστώμενο ευρωπαϊκό μορφότυπο βιογραφικού. Στα άτομα που αναζητούν εργασία θα παρέχεται η δυνατότητα να καταχωρίζουν το βιογραφικό τους στη βάση δεδομένων EURES CV.

- Παροχή βοήθειας για προσλήψεις από άλλη ευρωπαϊκή χώρα

Τα μέλη και οι εταίροι του EURES παρέχουν πληροφορίες και υπηρεσίες για προσλήψεις σε εργοδότες που επιθυμούν να προσλάβουν άτομα από άλλες χώρες, συμπεριλαμβανομένης της παροχής συμβουλών και βοήθειας για τον προσδιορισμό του προφίλ των υποψηφίων. Προβάλλουν τη βάση δεδομένων EURES CV ως εργαλείο που παρέχει στους εργοδότες πρόσβαση σε υποψήφιους που επιθυμούν να εργαστούν στο εξωτερικό.

- Πληροφορίες για τις συνθήκες διαβίωσης και εργασίας

Τα μέλη και οι εταίροι του EURES παρέχουν πληροφορίες και συμβουλές για τις συνθήκες διαβίωσης και εργασίας στις χώρες του EURES, οι οποίες είναι επίκαιρες, ακριβείς και εκτενείς.

- Πληροφορίες σχετικά με τις αγορές εργασίας

Τα μέλη και οι εταίροι του EURES παρέχουν πληροφορίες για τις τρέχουσες τάσεις στην ευρωπαϊκή αγορά εργασίας, συμπεριλαμβανομένων πληροφοριών σχετικά με τη διαθεσιμότητα του εργατικού δυναμικού και ελλείψεις ή πλεονάσματα στην αγορά εργασίας.

Οι υπηρεσίες του EURES παρέχονται συνήθως δωρεάν. Όταν τα μέλη του EURES και οι εταίροι ζητούν αμοιβή, δεν πρέπει να υπάρχει διαφοροποίηση ανάμεσα στην αμοιβή που απαιτείται για την πρόσβαση στις υπηρεσίες του EURES και σε αυτήν που απαιτείται για την πρόσβαση σε συγκρίσιμες εθνικές υπηρεσίες.

1.2. Διακρατική, διακλαδική και διασυνοριακή συνεργασία

Τα μέλη και οι εταίροι του EURES συμβάλλουν στην ενίσχυση της συνεργασίας στο πλαίσιο του δικτύου. Τα μέλη και οι εταίροι του EURES που εξειδικεύονται σε συγκεκριμένα επαγγέλματα ή ειδικές κατηγορίες ατόμων, όπως προσωπικό διοίκησης ή έρευνας, υποστηρίζουν την ανάπτυξη της διακρατικής συνεργασίας στους αντίστοιχους τομείς, τόσο εντός του δικτύου EURES όσο και σε άλλες συναφείς πρωτοβουλίες και δομές σε ευρωπαϊκό επίπεδο.

Επίσης, τα μέλη και οι εταίροι του EURES υποστηρίζουν την ανάπτυξη της διακρατικής συνεργασίας από κοινού με τους τοπικούς κοινωνικούς εταίρους, τις τοπικές αρχές και άλλους αρμόδιους τοπικούς και περιφερειακούς οργανισμούς που εδρεύουν σε διασυνοριακές περιοχές, έτσι ώστε να βελτιώνεται η τοπική αγορά εργασίας και να διευκολύνεται η κινητικότητα των εργαζομένων στις περιοχές αυτές, με σκοπό να συμβάλλουν στην οικονομική και κοινωνική ανάπτυξη της περιοχής. Επιδιώκουν την ενσωμάτωση της διασυνοριακής συνεργασίας στις άλλες δραστηριότητές τους, έτσι ώστε να αξιοποιήσουν όλες τις δυνατές συνεργίες.

1.3. Παρακολούθηση, αξιολόγηση και αντιμετώπιση των εμποδίων όσον αφορά την κινητικότητα

Με σκοπό τη συντονισμένη παρακολούθηση των εμποδίων όσον αφορά την κινητικότητα και τη συμβολή στην εξάλειψη των εμποδίων αυτών, τα μέλη του EURES, σε συνεργασία με τους αρμόδιους εταίρους του EURES ή άλλες συναφείς πηγές, υποβάλλουν σε τακτική βάση πληροφορίες στο Γραφείο Συντονισμού EURES, σχετικά με τις ροές μετανάστευσης, την ύπαρξη πλεονασμάτων και ελλείψεων ειδικευμένων εργαζομένων καθώς και για κάθε συγκεκριμένο εμπόδιο που εντοπίζουν όσον αφορά την κινητικότητα, συμπεριλαμβανομένων διαφορών στη νομοθεσία και στις διοικητικές διαδικασίες.

ΜΕΡΟΣ II. ΕΠΙΧΕΙΡΗΣΙΑΚΟΙ ΣΤΟΧΟΙ, ΠΡΟΤΥΠΑ ΠΟΙΟΤΗΤΑΣ ΚΑΙ ΥΠΟΧΡΕΩΣΕΙΣ ΤΩΝ ΜΕΛΩΝ ΚΑΙ ΕΤΑΙΡΩΝ ΤΟΥ EURES

2.1. Ενσωμάτωση των βάσεων δεδομένων για τις κενές θέσεις εργασίας

Έως την 1η Ιανουαρίου 2005, όλες οι κενές θέσεις που έχουν δημοσιευθεί από κάποιο μέλος ή εταίρο του EURES θα είναι προσβάσιμες από όλα τα άλλα μέλη και τους εταίρους, με τη χρήση ενός κοινού συστήματος και κοινών μοντέλων (όπως αναφέρεται στο μέρος ΙΙΙ) που θα επιτρέπουν την περαιτέρω διαβίβασή τους με τη βοήθεια σύγχρονης τεχνολογίας.

Επίσης, τα μέλη και οι εταίροι του EURES εξασφαλίζουν την ταχεία κοινοποίηση στα μέλη και τους εταίρους του EURES κενών θέσεων για τις οποίες ο εργοδότης έχει εκφράσει την επιθυμία να προβεί σε προσλήψεις διεθνώς ή για τις οποίες θεωρείται πιθανόν να καλυφθούν από υπηκόους άλλων κρατών μελών.

2.2. Ανταλλαγή πληροφοριών

2.2.1. Ανταλλαγή προσφορών θέσεων εργασίας

Τα μέλη και οι εταίροι του EURES μεριμνούν ώστε να γίνεται άμεση επεξεργασία και διαφήμιση των κενών θέσεων που ανακοινώνονται από άλλα μέλη και εταίρους, στο πλαίσιο των συστημάτων που υπάγονται στην αρμοδιότητά τους, και να γίνονται γνωστές στο κοινό.

Εξασφαλίζουν ότι οι πληροφορίες σχετικά με την κενή θέση εργασίας είναι υψηλής ποιότητας, έτσι ώστε να μπορούν τα άτομα που αναζητούν εργασία να λάβουν μια τεκμηριωμένη απόφαση για την υποβολή αίτησης και για να μπορούν οι εργοδότες να λαμβάνουν αιτήσεις από τους πλέον κατάλληλους υποψήφιους.

Τα μέλη του EURES πρέπει να μεριμνούν ώστε οι κενές θέσεις εργασίας να διαφημίζονται μόνο εφόσον είναι ακόμη ανοιχτές.

- Οι προσφορές θέσεων εργασίας πρέπει να ανακαλούνται ή να κλείνουν αμέσως μόλις ο εργοδότης έχει συγκεντρώσει αρκετούς υποψηφίους ή όταν η θέση εργασίας έχει καλυφθεί.

- Τα μέλη του EURES παρακολουθούν όλες τις κενές θέσεις εργασίας που είναι πάνω από ένα συγκεκριμένο αριθμό εβδομάδων παλιές και μεριμνούν ώστε να πιστοποιείται ότι οι θέσεις αυτές είναι ακόμη ανοιχτές και να τις κλείνουν, εφόσον αυτές έχουν καλυφθεί.

2.2.2. Ανταλλαγή αιτήσεων για θέσεις εργασίας

Τα μέλη και οι εταίροι του EURES εξασφαλίζουν την ανταλλαγή αιτήσεων για θέσεις εργασίας και βιογραφικών που λαμβάνουν από άτομα που αναζητούν εργασία εντός και εκτός της χώρας τους.

Τα μέλη και οι εταίροι του EURES διαχειρίζονται προσεκτικά τις αιτήσεις για κενές θέσεις εργασίας και τα άτομα που αναζητούν εργασία τηρούνται πλήρως ενήμερα:

- Όταν οι αιτήσεις για κενές θέσεις εργασίας γίνονται απευθείας στον εργοδότη, ο υπεύθυνος για τη διατύπωση της προσφοράς θέσης εργασίας συνεννοείται με τον εργοδότη για τη διαφήμιση της προσφοράς θέσης εργασίας και αναλαμβάνει τις κατάλληλες ενέργειες για την ενθάρρυνση των υποψηφιοτήτων.

- Όταν η αίτηση υποβάλλεται μέσω μιας τοπικής υπηρεσίας απασχόλησης ή ενός συμβούλου EURES, οι υποψήφιοι πρέπει να ενημερώνονται για το αν η αίτησή τους έχει προωθηθεί στον εργοδότη ή όχι.

Το γραφείο συντονισμού του EURES θα αξιοποιήσει την πρακτική εμπειρία των μελών και των εταίρων του EURES για την ανάπτυξη πανευρωπαϊκών προτύπων για τις αιτήσεις υποψηφιότητας για θέσεις εργασίας, σχεδιασμένα έτσι ώστε να βελτιώνεται η διαφάνεια, η συνάφεια και η συγκρισιμότητα.

2.2.3. Ενημέρωση για τις συνθήκες διαβίωσης και εργασίας και για την αγορά εργασίας

Τα μέλη του EURES ανταλλάσσουν πληροφορίες σε τακτική βάση σχετικά με τις συνθήκες διαβίωσης και εργασίας στο αντίστοιχο κράτος μέλος της αρμοδιότητάς τους, σύμφωνα με έναν ενιαίο μορφότυπο, ο οποίος αναφέρεται στο μέρος ΙΙΙ, που θα παρέχει τη δυνατότητα εύκολης ανταλλαγής πληροφοριών μεταξύ των μελών και των εταίρων. Επίσης, διευκολύνουν την πρόσβαση σε πληροφορίες σχετικά με το εργατικό δίκαιο, τις συμβάσεις εργασίας και την κοινωνική νομοθεσία.

Εκτός από την τακτική παρακολούθηση και αξιολόγηση των εμποδίων όσον αφορά την κινητικότητα, που αναφέρεται στο μέρος Ι, τα μέλη του EURES θα ανταλλάσσουν, σε τακτική βάση, πληροφορίες σχετικά με την κατάσταση και τις τάσεις στην αγορά εργασίας, ανά περιφέρειες, κλάδους δραστηριότητας και, όπου είναι δυνατό, είδος των τυπικών προσόντων του εργαζομένου.

Οι πληροφορίες πρέπει να είναι επίκαιρες, ορθές και εύκολα προσβάσιμες. Για να εξασφαλιστεί η δυνατότητα πρόσβασης, όλες οι πληροφορίες πρέπει να παρέχονται στην αντίστοιχη εθνική γλώσσα, όπως επίσης και στα γερμανικά, τα αγγλικά και τα γαλλικά.

Τα μέλη του EURES ενημερώνουν τακτικά τη βάση δεδομένων για τις συνθήκες διαβίωσης και εργασίας καθώς και τη βάση δεδομένων με πληροφορίες για την αγορά εργασίας, βάσει συμφωνημένων μοντέλων και δομών και εντός ενός συμφωνημένου χρονικού διαστήματος.

2.2.4. Κάθε πρόσθετη πληροφορία που απαιτείται για τη δημιουργία και τη διατήρηση μιας κοινής πλατφόρμας πληροφόρησης της ΕΕ για τις θέσεις εργασίας και την κινητικότητα

Η ανταλλαγή πληροφοριών για τα προαναφερθέντα θέματα θα αποτελεί μέρος μιας ολοκληρωμένης ευρωπαϊκής πλατφόρμας πληροφόρησης για τις δεξιότητες και την κινητικότητα.

Προκειμένου να αναπτυχθούν περαιτέρω οι παρεχόμενες υπηρεσίες και πληροφορίες, το γραφείο συντονισμού του EURES μπορεί να ζητήσει από τα μέλη και τους εταίρους του EURES να παρέχουν συμπληρωματικές πληροφορίες που ενδιαφέρουν τα άτομα που αναζητούν εργασία ή τους εργοδότες. Οι πληροφορίες αυτές πρέπει επίσης να συμβάλλουν στη βελτίωση της λειτουργίας των βάσεων δεδομένων για τις θέσεις εργασίας και τις δυνατότητες μάθησης, σε εθνικό ή άλλο επίπεδο, που θα διασυνδεθούν σε ευρωπαϊκό επίπεδο και θα ενσωματωθούν στον ενιαίο ιστοτόπο πληροφόρησης για την κινητικότητα στην απασχόληση.

Παρέχεται επίσης πρόσβαση σε πληροφορίες που συλλέγονται από άλλα δίκτυα που λειτουργούν σε ευρωπαϊκό επίπεδο.

2.2.5. Πρόσβαση στις πληροφορίες που ανταλλάσσονται

Για να εξασφαλιστεί η πλήρης πρόσβαση των συμβούλων EURES και του κοινού στις πληροφορίες που ανταλλάσσονται, τα μέλη του EURES πρέπει να παρέχουν τις απαραίτητες τεχνικές υποδομές και υπηρεσίες (όπως τερματικά ΤΠ με δημόσια πρόσβαση).

2.2.6. Προστασία των προσωπικών δεδομένων

Τα μέλη και οι εταίροι του EURES σέβονται όλες τις διατάξεις που αφορούν την προστασία των προσωπικών δεδομένων κατά την ανταλλαγή πληροφοριών ή την παροχή πρόσβασης σε αυτές.

2.3. Προσωπικό του EURES, τυπικά προσόντα και κατάρτιση

Η επιτυχία του EURES εξαρτάται τόσο από την αποτελεσματικότητα του τεχνικού δικτύου όσο και από το εξειδικευμένο προσωπικό που θα είναι πρόθυμο να συνεργαστεί διεθνώς.

2.3.1. Διαχειριστές, σύμβουλοι και λοιπό προσωπικό του EURES

Κάθε μέλος του EURES ορίζει ένα διαχειριστή EURES στο πλαίσιο της οργάνωσής του. Ο διαχειριστής EURES:

- προωθεί την ενσωμάτωση της ευρωπαϊκής διάστασης της κινητικότητας γενικά και ιδίως τη συνεργασία EURES στον οργανισμό μέλος,

- συντονίζει τις δραστηριότητες του EURES και προετοιμάζει και επιβλέπει την υλοποίηση του σχεδίου ενεργειών του EURES στο εν λόγω κράτος μέλος,

- εξασφαλίζει ότι το μέλος του EURES πληροί έγκαιρα τους στόχους και τις υποχρεώσεις του,

- διαβιβάζει πληροφορίες στους συμβούλους EURES και σε άλλα αρμόδια πρόσωπα,

- εκπροσωπεί το μέλος στην ομάδα εργασίας EURES,

- μεταφέρει πληροφορίες στο γραφείο συντονισμού του EURES και στην ομάδα εργασίας του EURES,

- εντοπίζει ή δίνει συμβουλές σχετικά με τον εντοπισμό δυνητικών υποψηφίων για αρχική κατάρτιση ως συμβούλων EURES και για την ανώτερη κατάρτιση των ήδη υφιστάμενων συμβούλων EURES.

Κάθε μέλος του EURES εξασφαλίζει ότι το προσωπικό που υπάγεται στην αρμοδιότητά του είναι προετοιμασμένο και καταρτισμένο για την εκπλήρωση των επιχειρησιακών στόχων, προτύπων και υποχρεώσεων που περιγράφηκαν προηγουμένως.

Επίσης, τα μέλη και οι εταίροι του EURES μπορούν να ορίζουν συμβούλους EURES, οι οποίοι εργάζονται στο πλαίσιο ενός οργανισμού μέλους ή εταίρου του EURES. Για την επιλογή τους, οι σύμβουλοι EURES πρέπει να πληρούν τα κοινά κριτήρια επιλογής που καθορίζονται στις προσκλήσεις υποβολής υποψηφιότητας που δημοσιεύει η Επιτροπή.

Οι σύμβουλοι EURES αναμένεται να εκτελούν μια ποικιλία καθηκόντων, ορισμένα εκ των οποίων απαιτούν κάποιο βαθμό εξειδίκευσης.

Τα καθήκοντα των συμβούλων EURES είναι:

- η παροχή ή ο συντονισμός της παροχής πληροφοριών, συμβουλών σταδιοδρομίας και υποστήριξης για προσλήψεις, ως εμπειρογνώμονες σε θέματα κινητικότητας,

- η συμβολή στην ενσωμάτωση των υπηρεσιών του EURES στην οργάνωσή τους και η παροχή κατάρτισης και υποστήριξης του λοιπού προσωπικού,

- η συμβολή στη συνεργασία εντός του πλαισίου του δικτύου EURES.

Οι διαχειριστές και οι εταίροι του EURES που απασχολούν συμβούλους EURES καθορίζουν τα συγκεκριμένα τους καθήκοντα και το χρόνο που διαθέτουν για τις υπηρεσίες EURES.

Τα μέλη ή οι εταίροι παρέχουν στους συμβούλους EURES τους απαραίτητους πόρους για την εκτέλεση των καθηκόντων τους. Συγκεκριμένα:

- την ευχέρεια να είναι διαθέσιμοι για τις εργασίες του EURES, κατά προτίμηση με πλήρες ωράριο ή, τουλάχιστον, για το ήμισυ του αντίστοιχου πλήρους ωραρίου,

- τον εξοπλισμό του χώρου εργασίας,

- τα απαραίτητα εργαλεία για την παροχή πληροφοριών και συμβουλών.

2.3.2. Κατάρτιση

Τα μέλη και οι εταίροι του EURES εξασφαλίζουν ότι οι διαχειριστές, οι σύμβουλοι και το λοιπό προσωπικό που ενδέχεται να συμμετάσχει στην παροχή υπηρεσιών EURES διαθέτει επαρκή τυπικά προσόντα και κατάρτιση. Όλοι οι μελλοντικοί σύμβουλοι EURES πρέπει να παρακολουθήσουν το αρχικό πρόγραμμα κατάρτισης, σύμφωνα με τις κατευθυντήριες γραμμές που καθορίζονται από το γραφείο συντονισμού του EURES, προκειμένου να επιλεγούν ως σύμβουλοι EURES.

Τα μέλη και οι εταίροι του EURES συμμετέχουν ενεργά στην παροχή αυτών των βασικών ενοτήτων κατάρτισης.

Τα μέλη και οι εταίροι του EURES συμβάλλουν στην παροχή ανώτερης κατάρτισης για το δίκτυο, π.χ. συνεργαζόμενοι με το γραφείο συντονισμού του EURES στη διοργάνωση επισκέψεων και αποστολών υπαλλήλων από άλλα κράτη μέλη, όπως σεμινάρια και συνεδριάσεις, καθώς και στη διαμόρφωση πρόσθετων προγραμμάτων για εξειδικευμένο προσωπικό.

2.4. Κατευθυντήριες γραμμές και σχέδια δραστηριοτήτων

2.4.1. Κατευθυντήριες γραμμές

Ύστερα από διαβούλευση με την ομάδα στρατηγικής υψηλού επιπέδου του EURES, το γραφείο συντονισμού του EURES θεσπίζει κάθε τρία χρόνια κατευθυντήριες γραμμές για τις δραστηριότητες του EURES, καλύπτοντας τα επόμενα τρία χρόνια, αρχίζοντας με τη θέσπιση των πρώτων κατευθυντήριων γραμμών εντός έξι μηνών από την έκδοση του παρόντος χάρτη.

Οι κατευθυντήριες γραμμές θα περιγράφουν τους συνολικούς επιχειρησιακούς στόχους για την αντίστοιχη χρονική περίοδο και θα συμπεριλαμβάνουν τις προϋποθέσεις για την παροχή οικονομικής υποστήριξης από πλευράς Ευρωπαϊκής Κοινότητας.

2.4.2. Σχέδια δραστηριοτήτων

Κάθε τρία χρόνια, τα μέλη του EURES υποβάλλουν τα σχέδια δραστηριοτήτων τους για την επόμενη τριετή περίοδο.

Τα σχέδια δραστηριότητας θα βασίζονται στις κατευθυντήριες γραμμές και σε αυτά θα καθορίζονται:

- τα στοιχεία που προβλέπονται στο άρθρο 9 της απόφασης,

- περιγραφή και αξιολόγηση της στρατηγικής ανάπτυξης που απαιτείται για την εφαρμογή των κατευθυντήριων γραμμών για τη συνολική περίοδο που καλύπτουν οι κατευθυντήριες γραμμές.

Όπου ενδείκνυται, τα στοιχεία που αναφέρθηκαν προηγουμένως πρέπει να καλύπτουν και τη συνεργασία τους με τους εταίρους του EURES.

2.4.3. Ειδικοί κανόνες για τις διασυνοριακές δραστηριότητες

Όπως προβλέπεται στο άρθρο 8 παράγραφος 2 στοιχείο α) σημείο i) της απόφασης, τα μέλη και οι εταίροι του EURES αναπτύσσουν από κοινού διασυνοριακή συνεργασία, η οποία θα πρέπει να οργανώνεται στο πλαίσιο των διασυνοριακών συμπράξεων του EURES. Κύρια καθήκοντα μιας διασυνοριακής σύμπραξης είναι:

- η παροχή και η ανταλλαγή πληροφοριών και συμβουλών για προσφορές θέσεων εργασίας και για υποψηφιότητες καθώς επίσης και για τις συνθήκες διαβίωσης και εργασίας καθώς επίσης και άλλων συναφών πληροφοριών σχετικά με τις αγορές εργασίας στη διασυνοριακή περιφέρεια,

- η συμβολή στην ανάπτυξη αυτής της ροής πληροφοριών με άμεσες και τακτικές επαφές ανάμεσα στους συμβούλους EURES της περιφέρειας,

- η κατάρτιση και τήρηση μιας απογραφής των δυνατοτήτων επαγγελματικής κατάρτισης στην εν λόγω περιφέρεια και η συμβολή στην περαιτέρω ανάπτυξη παρόμοιων δυνατοτήτων κατάρτισης,

- η υποστήριξη και η ανάπτυξη σχεδίων που στοχεύουν στη βελτίωση της αγοράς εργασίας σε διασυνοριακές περιφέρειες, συμπεριλαμβανομένης της συνεργασίας με άλλα συναφή προγράμματα.

2.4.3.1. Οργάνωση διασυνοριακών συμπράξεων EURES

Μια διασυνοριακή σύμπραξη περιλαμβάνει όλες τις δημόσιες υπηρεσίες απασχόλησης των περιφερειών που συμμετέχουν σε αυτήν, μαζί με οργανώσεις εργαζομένων και εργοδοτών, όπως ορίζονται από τα μέλη του EURES, εντός του πλαισίου των σχετικών εθνικών κανόνων και πρακτικών.

Άλλοι εταίροι μπορεί να είναι:

- περιφερειακές και τοπικές αρχές ή ενώσεις αυτών,

- οργανισμοί που ασχολούνται με την επαγγελματική κατάρτιση,

- πανεπιστήμια και ιδρύματα τριτοβάθμιας εκπαίδευσης,

- άλλοι συναφείς παράγοντες της διασυνοριακής αγοράς εργασίας.

Μια νέα διασυνοριακή σύμπραξη μπορεί να θεσπιστεί με πρωτοβουλία ενός ή περισσότερων δυνητικών εταίρων. Το αίτημα για τη δημιουργία μιας τέτοιας σύμπραξης υποβάλλεται στο γραφείο συντονισμού του EURES, το οποίο, αφού το εξετάσει από κοινού με τα ενδιαφερόμενα μέλη του EURES, αποφασίζει για την αναγνώριση της σύμπραξης.

Οι διασυνοριακές συμπράξεις διέπονται από μια συμφωνία πλαίσιο, με την οποία οι εταίροι δεσμεύονται να συμμετέχουν στις δραστηριότητες της διασυνοριακής σύμπραξης και να παρέχουν υπηρεσίες EURES στο κοινό-στόχο τους, σύμφωνα με τις διατάξεις του χάρτη EURES. Η συμφωνία πλαίσιο, στην οποία καθορίζονται οι στόχοι της σύμπραξης, οι οργανωτικές τους δομές και οι κανόνες λειτουργίας, έχουν ελάχιστη διάρκεια τρία έτη και μπορούν να αναθεωρηθούν και να ανανεωθούν.

Όπως προβλέπεται στο άρθρο 9 παράγραφος 2 της απόφασης, οι διασυνοριακές δραστηριότητες περιλαμβάνονται στα σχέδια δραστηριοτήτων των ενδιαφερόμενων μελών του EURES. Οι διασυνοριακοί εταίροι και τα εμπλεκόμενα μέλη του EURES μπορούν να συμφωνήσουν να ενσωματώσουν πλήρως τις δραστηριότητες της σύμπραξης στην εθνική δραστηριότητα ενός μόνο μέλους του EURES. Το μέλος ή τα μέλη του EURES που θα είναι αρμόδια για τη συμπερίληψη των δραστηριοτήτων της διασυνοριακής σύμπραξης στα αντίστοιχα εθνικά σχέδια δραστηριοτήτων ορίζονται στη συμφωνία πλαίσιο.

Το αρμόδιο μέλος του EURES, ή τα μέλη, υποβάλλουν τις σχεδιαζόμενες δραστηριότητες της διασυνοριακής σύμπραξης στο γραφείο συντονισμού του EURES, ως τμήμα του εθνικού τους σχεδίου δραστηριοτήτων, σηματοδοτώντας έτσι την υποστήριξή τους για τις δραστηριότητες αυτές.

Το μέλος ή τα μέλη του EURES που είναι αρμόδια για τη διασυνοριακή σύμπραξη είναι υπόλογα στην Επιτροπή, όσον αφορά τη διαχείριση των κοινοτικών πόρων που διατίθενται για την υλοποίηση διασυνοριακών δραστηριοτήτων. Τα μέλη του EURES μεριμνούν για την ύπαρξη των κατάλληλων διαδικασιών για την εκτέλεση αυτών των υποχρεώσεων.

2.4.3.2. Διασυνοριακή συντονιστική επιτροπή και συντονιστής

Όλες οι συμπράξεις δημιουργούν μια συντονιστική επιτροπή, στην οποία εκπροσωπούνται οι συμμετέχοντες οργανισμοί. Πρόκειται για τον κύριο φορέα λήψης αποφάσεων της σύμπραξης, που εξασφαλίζει τη συνολική συνοχή της σύμπραξης και χαράσσει τη στρατηγική σύμφωνα με τις κατευθυντήριες γραμμές του EURES. Συγκεκριμένα:

- υποβάλλει προτάσεις για δραστηριότητες που πρέπει να συμπεριληφθούν στα σχέδια δραστηριοτήτων των αντίστοιχων μελών του EURES, συνοδευόμενες από εκτίμηση των δημοσιονομικών πόρων που απαιτούνται για την εκτέλεση αυτών των δραστηριοτήτων,

- εξασφαλίζει την αποτελεσματική παρακολούθηση και την αξιολόγηση των δραστηριοτήτων, συμπεριλαμβανομένης της χρηματοδότησής τους, και διεξάγει τακτικές αξιολογήσεις των αποτελεσμάτων.

Ο πρόεδρος της συντονιστικής επιτροπής πρέπει να είναι εκπρόσωπος ενός από τους οργανισμούς που έχουν υπογράψει τη συμφωνία πλαίσιο και πρέπει να επιλέγεται με ομοφωνία ή αλλιώς με απλή πλειοψηφία. Ο πρόεδρος προεδρεύει των συνεδριάσεων της συντονιστικής επιτροπής και λειτουργεί ως εκπρόσωπος της σύμπραξης.

Η συντονιστική επιτροπή και το ενδιαφερόμενο μέλος του EURES ορίζουν από κοινού τον συντονιστή, ο οποίος εξασφαλίζει την ορθή λειτουργία της σύμπραξης, ιδίως με τα ακόλουθα

- την ανάπτυξη προτάσεων για δραστηριότητες σύμφωνα με τις κατευθυντήριες γραμμές του EURES,

- την προετοιμασία των συνεδριάσεων της συντονιστικής επιτροπής και τη συμβολή για την υλοποίηση των αποφάσεων που λαμβάνονται από τη συντονιστική επιτροπή,

- την εξασφάλιση καλής επικοινωνίας με άλλες διασυνοριακές συμπράξεις, μέλη του EURES και την Επιτροπή,

- την εξασφάλιση της παρακολούθησης και τακτικής αξιολόγησης της εξέλιξης της σύμπραξης και των δραστηριοτήτων της.

2.5. Προβολή του δικτύου EURES

Για την επιτυχία του δικτύου EURES είναι αποφασιστικής σημασίας οι δυνητικοί πελάτες και τα άτομα που δραστηριοποιούνται στο πλαίσιο των οργανισμών που είναι μέλη και εταίροι του EURES να έχουν πλήρη γνώση των δυνατοτήτων που προσφέρει το δίκτυο.

2.5.1. Επικοινωνιακή στρατηγική και σχέδια

Το γραφείο συντονισμού του EURES, από κοινού με τα μέλη και τους εταίρους του EURES, συμμετέχει σε μια συνολική επικοινωνιακή στρατηγική για την εξασφάλιση της συνέπειας και της συνοχής του δικτύου έναντι των χρηστών.

Τα μέλη του EURES, σύμφωνα με τη συνολική στρατηγική, αναπτύσσουν τα δικά τους σχέδια προβολής και τα εντάσσουν στο αντίστοιχο εθνικό σχέδιο δραστηριοτήτων του EURES.

Οι εταίροι του EURES λαμβάνουν μέρος σε δραστηριότητες ενημέρωσης και προβολής που αναπτύσσει το γραφείο συντονισμού του EURES.

Τα μέλη και οι εταίροι του EURES εξασφαλίζουν ότι το υλικό ενημέρωσης και προβολής που παρέχουν είναι σύμφωνο με τη συνολική επικοινωνιακή στρατηγική και με τις πληροφορίες που έρχονται από το γραφείο συντονισμού του EURES.

2.5.2. Το λογότυπο EURES

Το σήμα των υπηρεσιών EURES, όπως επίσης και το χαρακτηριστικό λογότυπο, αποτελούν ιδιοκτησία της Επιτροπής. Τα μέλη και οι εταίροι του EURES χρησιμοποιούν το λογότυπο EURES σε όλες τις δραστηριότητές τους που αφορούν το EURES.

Πληροφορίες που παρουσιάζονται με το λογότυπο του EURES πρέπει να είναι σύμφωνες με τις πολιτικές και τα συμφέροντα της Ευρωπαϊκής Ένωσης και με τους στόχους του EURES.

Μόνο το γραφείο συντονισμού του EURES μπορεί να χορηγήσει σε τρίτους την άδεια χρήσης του λογότυπου EURES και ενημερώνει ανάλογα τα ενδιαφερόμενα μέλη και τους εταίρους EURES. Τα μέλη και οι εταίροι του EURES ενημερώνουν άμεσα το γραφείο συντονισμού του EURES για κάθε κατάχρηση του λογότυπου από τρίτους.

2.6. Αρχές για την παρακολούθηση και την αξιολόγηση δραστηριοτήτων του EURES

Για τη βελτίωση της ποιότητας και της αποτελεσματικότητας των προσφερόμενων υπηρεσιών EURES, τα μέλη και οι εταίροι του EURES δεσμεύονται να παρακολουθούν και να αξιολογούν όλες τις δραστηριότητες EURES που εμπίπτουν στην αρμοδιότητά τους, από πλευράς ποσότητας, ποιότητας και αντικτύπου.

Τα μέλη και οι εταίροι του EURES υποβάλλουν τακτικά στο γραφείο συντονισμού του EURES στοιχεία σχετικά με τον αριθμό των προσφορών θέσεων εργασίας, των αιτήσεων για εργασία που έχουν επεξεργαστεί και τον αριθμό των τοποθετήσεων, σύμφωνα με τα κοινά μοντέλα αναφοράς στο πλαίσιο του δικτύου. Υποβάλλουν επίσης στοιχεία για τον αριθμό των πελατών που αναζητούν άλλα είδη συμβουλών. Σε αυτά περιλαμβάνονται πληροφορίες σχετικά με τη χρήση εξατομικευμένων υπηρεσιών και εργαλείων ΤΠ.

Όλες οι δραστηριότητες και τα σχέδια των μελών και εταίρων του EURES περιλαμβάνουν σαφή καθορισμό στόχων και δεικτών, που θα επιτρέπουν την αξιολόγηση του κατά πόσον επιτεύχθηκαν οι στόχοι σύμφωνα με τις κατευθυντήριες γραμμές του EURES. Αυτοί οι στόχοι και οι δείκτες θα χρησιμοποιούνται στις τακτικές εκθέσεις που υποβάλλονται στο γραφείο συντονισμού του EURES.

Τα τριετή σχέδια δραστηριοτήτων των μελών του EURES περιλαμβάνουν συνολική αξιολόγηση της κατάστασης όσον αφορά το EURES στη συγκεκριμένη χώρα, συμπεριλαμβανομένης της αξιολόγησης της ποιότητας των υπηρεσιών EURES, της ικανοποίησης του πελάτη και του αντικτύπου.

Το γραφείο συντονισμού του EURES διεξάγει εξωτερική αξιολόγηση της λειτουργίας του EURES τουλάχιστον μία φορά κάθε τρία χρόνια, ύστερα από την έκδοση της απόφασης της Επιτροπής.

Επίσης, το γραφείο συντονισμού του EURES διεξάγει, τουλάχιστον μία φορά εντός τριετούς περιόδου, διμερή επισκόπηση με τα μέλη του EURES, ώστε να παρακολουθείται και να συζητείται η ανάπτυξη των δραστηριοτήτων του EURES στο εν λόγω κράτος και να εξετάζονται δυνατότητες περαιτέρω βελτίωσης και διευκόλυνσης της συνεργασίας ανάμεσα στο γραφείο συντονισμού του EURES και το μέλος του EURES.

ΜΕΡΟΣ III. ΕΝΙΑΙΟ ΣΥΣΤΗΜΑ ΚΑΙ ΚΟΙΝΑ ΜΟΝΤΕΛΑ ΓΙΑ ΤΗΝ ΑΝΤΑΛΛΑΓΗ ΠΛΗΡΟΦΟΡΙΩΝ

Τα συστήματα και οι διαδικασίες για την ανταλλαγή πληροφοριών είναι σημαντικά για τη λειτουργία του δικτύου EURES. Τα μέλη και οι εταίροι συμμορφώνονται με το ενιαίο σύστημα και τα κοινά μοντέλα για την ανταλλαγή πληροφοριών σχετικά με την αγορά εργασίας και την κινητικότητα, τα οποία θεσπίζονται από το γραφείο συντονισμού του EURES σε στενή συνεργασία με τα μέλη και τους εταίρους.

Το ενιαίο σύστημα περιγράφει το γενικό πλαίσιο για την ανταλλαγή δεδομένων, όπως:

- τη φύση των πληροφοριών που ανταλλάσσονται,

- τη συχνότητα της ανταλλαγής δεδομένων,

- τα μέσα για την παροχή πρόσβασης σε άλλα μέλη και εταίρους.

Τα κοινά μοντέλα περιγράφουν το περιεχόμενο και τη μορφή ανταλλαγής κάθε είδους δεδομένου.

Τα μέλη του EURES συνεργάζονται με άλλες συναφείς υπηρεσίες στα αντίστοιχα κράτη μέλη για να εξασφαλίζεται η συμπληρωματικότητα και η ομοιομορφία των παρεχόμενων πληροφοριών.

Τα μέλη του EURES συνεργάζονται με σκοπό την ανάπτυξη εργαλείων και μεθοδολογιών για τη βελτίωση των υπηρεσιών και των συστημάτων πληροφόρησης που διαθέτουν, με τη χρήση, μεταξύ άλλων, νέων τεχνολογιών πληροφόρησης.

Βρυξέλλες, 4 Απριλίου 2003.

Για το γραφείο συντονισμού του EURES

Odile Quintin

Γενικός Διευθυντής

(1) ΕΕ L 5 της 10.1.2003, σ. 16.